Papersnake/gushiwen huggingface dataset:
春晚野步
陈同（清代）

满地木棉花，空村堆晚霞。敢嫌春事老，偏恋夕阳斜。

幽径风前蝶，荒坡雨后蛙。归返值邻叟，絮絮话桑麻。
绿树
屈大均（明代）

江南芳树满，色似水波鲜。一半为杨柳，风吹绿涨天。

长因新叶好，益念故花妍。黄鸟藏何处，声声总可怜。
巫山十二峰 其六 聚鹤峰
陈是集（明代）

咮咮嘹喨适和平，联翮芝田了不惊。寄语客帆须酌听，莫将清唳等猿声。
偈颂二十五
释智遇（宋代）

无义汉，谁识你。
口吃耳聋，驴拗到度。
一气转一藏，是非终难洗。
大法下衰，污人唇齿。
竹溪直院盛称起予草堂诗之善暇日览之多有可
刘克庄（宋代）

治象难言说，风谣采道涂。
太平于此盛，旷古以来无。
腰笛童鞭犊，烹葵妇馌夫。
文如未见者，尧岂可名乎。
礼乐河汾策，衣冠洛社图。
□□工黼黻，笔力若为摹。
华烛引
杨慎（明代）

六螭税驾眠虞渊，三爵行栖珠树烟。云毋疏窗花作地，茱萸绣帐锦为天。

铜芝抱蒂复缠柯，金藕相萦共吐荷。虹贯彩翚迎雨歇，蜜催香焰送风过。

桂华漏促频销麝，兰烬天寒不畏蛾。徐吾东壁机丝少，郢相南方书误多。

菖蒲传酒座欲阑，碧玉舞罢罗裳单。留云影射荆王枕，泫一光摇汉帝盘。

揽带盈盈君不见，脱缨脉脉两相看。
减字木兰花·庭梅初绽
佚名（宋代）

庭梅初绽。风递幽香清更远。别有孤根。不待阳和一点恩。雪中风韵。皓质冰姿真莹静。月下精神。来到窗前疑是君。
和陶命子韵示津调官
吴芾（宋代）

汝能传家，一第已及。
使进而为，不患无立。
奈何亲老，奉亲为急。
莫待异时，徒然涕泣。
寒夜作
胡仲参（宋代）

生计尚茫茫，微吟思故乡。
羁愁消不尽，寒夜未为长。
门掩梅花月，禽翻竹叶霜。
挑灯裁锦字，明发有归航。
微之到通州日授馆未安见尘壁间有数行字读之…因酬长句
白居易（唐代）

十五年前似梦游，曾将诗句结风流。偶助笑歌嘲阿软，

可知传诵到通州。昔教红袖佳人唱，今遣青衫司马愁。

惆怅又闻题处所，雨淋江馆破墙头。
上泸帅梁公
陈天麟（宋代）

六辔澄清日，三军指顾中。
关山都识面，草木尚倾风。
饮马伊吾北，回銮涧水东。
庙谟应富有，倾倒莫匆匆。
自适
陆游（宋代）

远游思里巷，久困念耕桑。
家酿倾醇碧，园蔬摘矮黄。
利名因醉远，日月为闲长。
今岁虽中熟，吾徒亦小康。
黄山引赠郑子阳
欧大任（明代）

黄山之高四千仞，峞哉岌哉，呼吸上与青天近。三十六峰连斗牛，臣灵奰屃东南镇。

轩辕昔日乘苍虬，浮丘容成曾共游。鸟书虫篆不可见，琅玕芝草空能留。

瀑飞百道霄汉下，水晶帘挂双龙湫。五色恍有金银阙，仙乎一去三千秋。

郑君仙才古风格，幼学丹青工水墨。师山之后大雅人，梁园老作诸侯客。

家近焦村百里间，天梯雪石尚堪攀。药炉丹鼎轩辕宅，摘得松花可驻颜。

借问郑君何日隐，虎头岩下缚柴关。上餐天都半夜之沆瀣，下弄石桥千折之潺湲。

洞中之人把瑶草，玉书招尔黄鹄还。我有芙蓉三尺剑赠之，归来兮昆丘蓬海之仙山。
满宫花 春倦
王倩（清代）

纫湘兰，摧玉李。春事又过半矣。酿愁风雨近清明，都被林鸠唤起。

睡瞢腾，情旖旎。梦坠碧桃花里。枕函无奈鬓云松，扶向镜奁重理。
金陵杂兴二百首
苏泂（宋代）

四十之年又过一，春光回施少年人。
如丝杨柳看如絮，昼锦堂中又一春。
登昭福寺楼
李九龄（唐代）

旅怀秋兴正无涯，独倚危楼四望赊。

谷变陵迁何处问，满川空有旧烟霞。
送应公子之金陵
徐渭（明代）

公子行游宝剑辉，宁亲綵袖霭庭闱。西园别饮芙蓉夜，东道谁开燕子矶。

万里江光飞海岱，六朝草色上人衣。高皇旧事冯谁问，赋得西京雁带归。
添字浣溪沙
辛弃疾（宋代）

日日闲看燕子飞。旧巢新垒画帘低。玉历今朝推戊已，住衔泥。

先自春光留不住，那堪更著子规啼。一阵晚香吹不断，落花溪。
题焦山吸江楼 其二
严永华（清代）

绝顶临高阁，苍茫入望收。山含太古意，月照大江秋。

云水通呼吸，帆樯自去留。何须扫浓翠，面面豁吟眸。
成都遨乐诗二十一首·重阳日州南门药市
田况（宋代）

岷峨旁礴天西南，灵滋秀气中潜含。
草木瓌富百药具，山民采捋知辛甘。
成都府门重阳市，远近凑集争{上齐下贝}欣。
市人谲狯亦射利，颇觉良恶相追参。
旁观有叟意气古，肌面皯黣毛{上髟下监}鬖。
卖药数种人罕识，单衣结缕和阴岚。
成都处士足传记，劝戒之外多奇谈。
盛言每岁重阳市，屡有仙跡交尘凡。
俗流闻此动非觊，不识妙理徒规贪。
惟期幸遇化金术，未肯投足栖嵓。
予于神仙无所求，一离常道非所躭。
但喜见民药货售，归助农业增耡芟。
兴化存公作竹林新亭雪庵雪林二老同赋次韵
释宝昙（宋代）

西舍东邻杼轴空，道人满腹贮清风。
竹林笑指归来路，约与禽鱼一饱同。
汉宫春·梅萼知春
佚名（宋代）

梅萼知春，见南枝向暖，一朵初芳。冰清玉丽，自然赋得幽香。烟芳水榭，更无花、争染春光。休谩说、桃夭杏冶，年年蝶闹蜂忙。立马伫、凝情久，念美人自别，鳞羽茫茫。临岐记伊，尚带宿酒残妆。云疏雨阔，怎知人、千里思量。除是托、多情驿使，殷勤折寄仙乡。
岘山送崔子向之宣州谒裴使君
皎然（唐代）

楚思入诗清，晨登岘山情。秋天水西寺，古木宛陵城。

琴匣应将往，书车亦共行。吾知江太守，一顾重君名。
次韵战舰
陈造（宋代）

下濑千艘旧擅名，汉家虓将况飞英。
呼韩款渭人胥后，小耿平飞事竟成。
击楫定无违庙算，覆盂端有奠神京。
圣君动静天人合，持满何妨亦定倾。
范真传 其十
鲍溶（唐代）

岁酒劝屠苏，楚声山鹧鸪。春风入君意，千日不须臾。
中秋
释居简（宋代）

得月山房夜夜秋，仲秋既望岂常俦。狡移三穴虽明见，圆印千常恐暗投。

于我覆盆虚镜面，为谁飞辙碾云头。吴儿不管团如璧，只唱弯弯照几州。
偈颂八十五首
释妙伦（宋代）

小姑将彩对花缝，半是深青半是红。
被贼一时偷去了，浑家空自暗搥胸。
卜算子·春情
秦湛（宋代）

春透水波明，寒峭花枝瘦。极目烟中百尺楼，人在楼中否。
四和袅金凫，双陆思纤手。拟倩东风浣此情，情更浓于酒。
和徐绍奕昭君图
陈宓（宋代）

汉家无计饵单于，掖庭为出千金铢。
秀色妍姿玉不如，天子一见先嗟吁。
三千粉黛尔殊绝，谋身独拙何蠢愚。
梨花带雨辞殿隅，遗恨画工犹可诛。
世人重色多欷歔，不思婉娈同戈殳。
君王蚤识应耽娱，皇天为遣投穹庐。
乃知汉计自不疏，画工忧国非奸谀。
君不见后世佳人号太真，坐令九鼎污胡尘。
当时早解挥妖丽，长作开元一圣郡。
书壁图
释居简（宋代）

雨涩苍崖墨色鲜，长安犹自犬羊膻。试临旧刻思天宝，末上先题十四年。
习彦威
宋庠（宋代）

四海习彦威，英英出江汉。
高韵凌风翔，雕文夺星烂。
感激阳秋辞，奸雄非所惮。
蜀弱自为正，曹强乃名乱。
阴忤柄臣意，飘然去恩馆。
驱车自北门，四頋兴长饮。
终焉谢病免，犹得为人半。
缅矣身后名，临风寄悽惋。
水亭舒眺
释文珦（宋代）

秋风水上亭，独坐望郊坰。
佛寺山偏好，渔家地亦腥。
桑枯因抱蝎，草腐自生萤。
踏月归林下，柴扉尚未扃。
村舍
陆游（宋代）

故絮五更偏觉冷，薄糜未午已先饥。
谁知人不堪忧处，正是降魔奏凯时。
陈方大弟宠父将省侍潮阳以诗约别
王迈（宋代）

逆旅频连风雨床，归来踪迹两参商。
谁知缠隔路三舍，不似相从天一方。
壶山白认梅将雪，潮水黄知菊已霜。
便去也须留驿道，欲携斗酒话彷徨。
陈次贾归以二诗言别和韵送之
李曾伯（宋代）

百尺楼前舣去桅，元龙豪气肯低徊。
昔从桂岭访梅去，今自荆江载月回。
敢拟王刘曾主客，应嗤瑜逊等舆台。
转头落日阳关外，三叹可人呼不来。
初夏昼眠
陆游（宋代）

好景逢初夏，闲身得昼眠。
书横竹架上，冠堕素屏前。
葱蒨小山竹，潺湲幽窦泉。
危巢出乳燕，高树集新蝉，强健关天命，逍遥近地仙。
晚窗思茗饮，自取雪芽煎。
琴坞旧庐钱别频伽兼山各赠一诗 其一
潘恭辰（清代）

枫落吴江可柰何，布帆此去又烟波。新翻艳曲和凝老，旧领狂名杜牧多。

一剑耻为州将客，三杯应入饮仙歌。灵峰瀑雨韬光竹，好待春风约再过。
送周子上赴宜春
胡铨（宋代）

忆昔昌黎伯，直谏气凛然。
又闻赞皇公，直道薄云天。
堂堂两宋赞，盖世勋无前。
曷来著此邦，仰山同不骞。
公今又继往，相望三百年。
风流虽已矣，遗迹俨弗愆。
邦风杂未纯，雕俗顽莫镌。
要须痛一洗，兴氓作其贤。
束吏缚猛虎，爱民烹小鲜。
课为天下最，名压坐中先。
凤尾催归诏，看看下小旃。
践槐知不晚，开旦促曹鞯。
天长寺上方别子西有道
韦应物（唐代）

假邑非拙素，况乃别伊人。聊登释氏居，携手恋兹晨。

高旷出尘释，逍遥涤心神。青山对芳苑，列树绕通津。

车马无时绝，行子倦风尘。今当遵往路，伫立欲何申。

唯持贞白志，以慰心所亲。
留别傅安道
韩元吉（宋代）

华发相看四十年，饱谙世事欲忘言。
一春离别当寒食，再岁追随作上元。
湖外溪山明小槛，雨余花柳暗西园。
极知老大交朋少，相与论文更一樽。
四月初四日正仲子堂可大及梅所周鍊师会耕养堂
舒岳祥（宋代）

白月一家好，青山四坐迎。短筇看虎迹，高枕听蛙声。

草具枇杷足，瓜庐熠耀行。相逢总佳士，更喜著弥明。
临终诗
王楙（宋代）

平生不学口头禅，脚踏实地性虚天。
临旭不用求缠裹，趁著帆风便上船。
游虎邱
康孝基（宋代）

虎邱天下名，胜概状难成。
入寺登山险，开门见路平。
云连松色翠，风度磬声清。
好便称居士，安间过一生。
春晚怀山南
陆游（宋代）

梨花堆雪柳吹绵，常记梁州古驿前。
二十四年成昨梦，每逢春晚即凄然。
清波引 盟心古井图，同漱泉各赋半阕
冯煦（清代）

秋声凄楚。又惊醒、宿雅起舞。碎桐摇雨。掩镫黯无语。

断甃絮吟蟀，惨共宵深机杼。自看寒井沈沈，忍冰雪、此终古。

凝尘漫数。旧阑影、今在甚处。海云归否。认苔际庭宇。

荒坟渺千里，我亦伤心孤露。剩有残月西楼，为吟愁句。
叠中秋帖子词韵仍命翰苑诸臣和之 其二
弘历（清代）

端正轮规朗洁光，桂宵无物不含香。绿杯银管休孤负，檐际徐移辗汉匡。
春夜同友人南塘散步
周筼（明代）

远树超寒烟，孤松立清露。兹夜同幽人，蹋月如秋暮。

犬声出深同，柳阴暗渔路。爽气生薄凉，水明散余雾。

于怀乃旷然，会心若有悟。山城疏漏沉，野寺微钟度。
劝鱼吟
徐照（宋代）

一寒游鱼不可见，春暖游鱼初见面。
渊清人稀鱼可游，劝鱼切勿亲金钩。
和蒋深甫雷
彭汝砺（宋代）

巉岩巨石藏蛟龙，石破龙归旧迹空。风生江面激惊浪，雨歇天涯横断虹。

高吟独据一老木，远望喜见双飞鸿。踪步忽逢溪上叟，忘言疑是渭滨翁。
皇祐亲享明堂六首 其三 酌献曰《庆安》。
郊庙朝会歌辞（宋代）

肃肃路寝，相维明堂。二仪鉴止，三圣侑旁。灵期欣合，祠节齐庄。

至诚并贶，降福无疆。
贺新郎 次辛稼轩韵寄呈
张镃（宋代）

邂逅非专约。记当年、林堂对竹，艳歌春酌。一笑乘鸾明月影，馀事丹青麟阁。

待宇宙、长绳穿却。念我中原空有梦，渺风尘、万里迷长乐。

愁易老，吹灵药。

别来几度霜天鹗。厌纷纷、吞腥啄腐，狗偷乌攫。东晋风流兼慷慨，公自阳春有脚。

妙悟处、不存毫发。何日相从云水去，看精神、峭紧芝田鹤。

书壮语，遍岩壑。
百四从妹挽词
楼钥（宋代）

去岁桐川弟，新从姊处归。
备言家庆事，犹著嫁时衣。
尚欲寻松社，宁堪哭素帏。
人生真一梦，回首事皆非。
太平时七首 其六 爱孤云
贺铸（宋代）

闲爱孤云静爱僧。得良朋。清时有味是无能。矫聋丞。

况复早年豪纵过，病婴仍。如今痴钝似寒蝇。醉懵腾。
春怀有寄代同行作
贺铸（宋代）

未应一笑为千金，且解樽前绿绮琴。
归雁不将书北去，行云长伴日西沉。
楚兰径远飞黄蝶，湘水帘空对绿阴。
无复赏心酬节物，断肠翻咏白头吟。
直宿
李建中（宋代）

春风夜急铜龙漏，淡月半斜金井阑。
已觉亚枝花露重，宿莺犹睡层余寒。
寄谢三井山祷雨二首 其二
陈襄（宋代）

何年修庙貌，栋宇已摧残。牲币三时少，风泉四月寒。

野僧多稌穥，古木有杉栾。深欲重修葺，蹉跎又解官。
示次儿柔中出赘
陶梦桂（宋代）

诲汝汝知乎，家贫乃赘居。
奉身须节约，接物要谦虚。
勿以清缸污，而於黄卷疎。
只须铭此语，一任命何如。
秀实行邑回寄示佳章次韵
王洋（宋代）

皇皇宇宙间，快意本何限。有如抱畦畛，相对不见面。

汝南箕颖士，白首仕州县。偶来江西游，溪山副良愿。

口诵陶令章，手持古书卷。老气益健敏，落笔增茜绚。

尚愿姑置之，有人图自献。
蝶恋花·送姚主管横州
张孝祥（宋代）

君泛仙槎银海去。后日相思，地角天涯路。草草杯盘深夜语。冥冥四月黄梅雨。
莫拾明珠并翠羽。但使邦人，爱我如慈母。待得政成民按堵。朝天衣袂翩翩举。
秋夜吟
邓林（宋代）

秋风吹叶叶满地，明月穿林林琐碎。曲阑倚遍未成眠，金井床边啼络纬。

自从征夫去不归，美人夜上鸳鸯机。隔窗何人堪共语，停梭怅然泪如雨。
城南即事 其五
张栻（宋代）

茅亭水溜四周遭，花木经春一一高。却望西山隔江水，径思一叶泛云涛。
赠隐逸
韩偓（唐代）

静景须教静者寻，清狂何必在山阴。蜂穿窗纸尘侵砚，

鸟斗庭花露滴琴。莫笑乱离方解印，犹胜颠蹶未抽簪。

筑金总得非名士，况是无人解筑金。
第三岁日咏春风，凭杨员外寄长安柳
元稹（唐代）

三日春风已有情，拂人头面稍怜轻。

殷勤为报长安柳，莫惜枝条动软声。
酬熊君惠诗
彭汝砺（宋代）

扁舟去江海，邂逅得相亲。趋向亦非俗，尘埃知有人。

我心双古剑，今日独飘萍。空愧诗中意，相期重济民。
前汉门 刘圣公
周昙（唐代）

不纳良谋刘演言，胡为衔璧向崇宣。伤哉乱帝途穷处，何必当时谮福先。
田家
范成大（宋代）

稚子呼牛女拾薪，山妻自脍小溪鳞。
安知曝背庭中老，不是渊明行辈人。
临江仙·玉宇凉生清禁晓
张抡（宋代）

玉宇凉生清禁晓，丹葩色照晴空。珊瑚敲碎小玲珑。人间无此种，来自广寒宫。雕玉阑干深院静，嫣然凝笑西风。曲屏须占一枝红。且图敧醉枕，香到梦魂中。
赠邻姬与所欢入道
张乔（唐代）

谁更章台挽柳丝，为怜甘露洒杨枝。修成共命迦陵鸟，不似鸳鸯半世痴。
句
仲昂（宋代）

平生不识巴南路，梦到孤云两角西。
飞狐
赵立（宋代）

舞毒山中誇巨蟒，问经岩下化灵狐。不知昨夜飞鸣处，曾报溪翁到此无。
斋居　时隶司徒卿 其一
韩邦奇（明代）

奉天承帝戒，东省肃斋居。竹荫春阶月，灯明夜榻书。

天风传禁漏，郊露湿銮舆。清晓朝班事，兢兢整佩琚。
咏孩子
严维（唐代）

嘉客会初筵，宜时魄再圆。众皆含笑戏，谁不点颐怜。

绣被花堪摘，罗绷色欲妍。将雏有旧曲，还入武城弦。
浣溪沙
张元干（宋代）

棐几明窗乐未央。熏炉茗碗是家常。客来长揖对胡床。

蟹眼汤深轻泛乳，龙涎灰暖细烘香。为君行草写秋阳。
送吴内翰南夫乃尊可晚归吴门
王缜（明代）

老去心闲远世尘，江山难绊往来身。乘流偏自怀渔艇，漉洒何来卸葛巾。

懒与公卿论行辈，惯从猿鹤结比邻。临歧记嘱仙郎语，好竭忠勤答圣明。
喜于鳞视关中学因寄二首 其二
王世贞（明代）

矫首邢襄秋色回，大河雄剑莽风雷。人龙自起中原卧，天马争从西极来。

所至仪封应为请，重过关尹未须猜。搴帷落日仙人掌，好寄芙蓉露一杯。
题大小孤山
李之世（明代）

孤山两片石，分峙蠡湖中。地控三江险，波连九派通。

断鳌悬左右，卓剑并雌雄。开凿何年始，川流尽汇东。
开先寺前望瀑布
晁补之（宋代）

白虹昼下昆仑顶，半入青林久不回。
下洞水轮穿地底，冰崖吼怒却重来。
游仙词三十三首
王镃（宋代）

昨夜三清醮罢迟，步虚声逐翠云飞。
小仙自向人间去，留得青词袖里归。
比得寒疾用道士养生法治其内郡幕徐天隐遗以柴胡桔梗教作汤服之疾间作小诗以寄
毛滂（宋代）

江南卑湿地，往往如长沙。薄寒能中人，毛立噤齿牙。

初犹遭蒸炊，又似缚且檛。淫祠乱昏俗，祸福专群鸦。

参军支病骨，抱案随吏衙。鬼盖乘其穷，屡以寒热加。

定知鬼非人，吾谁彼疵瑕。乌饥集屋梁，聊试弹以笯。

手摩田中丹，三关气成霞。房图引芸蒿，相与排阴邪。

此鬼不足施，霍然促脂车。
彩花
张耒（宋代）

清寒带雪未成春，可得芳菲早向人。
须遣艳阳归掌握，故教桃李及芳辰。
初夏闲步村落间
陆游（宋代）

薄云韬日不成晴，野水通池渐欲平。
绿叶忽低知鸟立，青萍微欲觉鱼行。
醉游放荡初何适，睡起逍遥未易名。
忽遇湖边隐君子，相携一笑慰余生。
壬辰仲春檄调上元留别高淳士民
陶在铭（清代）

粗官滥吹易三年，回首春风入境天。芳草一畦黄犊雨，晴波干顷白鸥烟。

清时桴鼓声都歇，野老衣冠望若仙。不信南朝金粉地，桑麻鸡犬独翛然。
答苏后湖
荣倪（宋代）

草庐卜筑小如巢，翠竹离离槛外交。
邻米乞来分鹤饱，医书编就借僧钞。
经年闭户穷幽讨，晴日携筇出近郊。
为问练湖高隐地，可容杯水泛堂坳。
偈颂七十一首
释了惠（宋代）

孟嘉已前，渊明去后。
谁家篱畔欠黄花，那个杯中无白酒，
重阳只有九月九。呵呵呵，
始信茱萸茶苦涩，展眉人少皱眉多。
次刘秀野蔬食十三诗韵 其八 木耳
朱熹（宋代）

蔬肠久自安，异味非所𧩫。树耳黑垂聃，登盘今亦乍。
将游东都留别包谏议
戴叔伦（唐代）

衰客惭墨绶，素舸逐秋风。云雨恩难报，江湖意已终。

县当仙洞口，路出故园东。唯有新离恨，长留梦寐中。
水龙吟（木樨）
杨无咎（宋代）

智琼娇额涂黄，为谁种作秋风蕊。寒香半露，绿帏深护，犹闻十里。山麝生脐，水沈削蜡，一时羞避。向钱塘江上，中秋月下，有人暗寻遗子。

不奈书生习气。对群花、领略风味。骚人已去，欲纫幽佩，重为湘酹。天赋风流，友梅兄蕙，舆桃奴李。向明窗棐几，纤枝未老，眼明如水。
偈颂一百零九首
释可湘（宋代）

撞出妨胎海岳昏，指天指地若无人。
年年倾尽西湖水，难洗耳恭听瞿昙满面尘。
酬西山龚学谕
陈杰（宋代）

畏人兼惮暑，息影正逃空。
忽讶衣冠古，还欣臭味同。
带来西岭雪，睡起北窗风。
双璧无嘉报，怀斤愧郢工。
题一天秋月诗卷为侯少府作 其五
胡奎（元代）

一天明月照清秋，风露凉生紫绮裘。若遣玲珑歌一曲，千年重见白杭州。
春尽日蔷薇花下作
陈曾寿（清代）

碧树人家往往深，残红一架恨难任。单衣时节寒仍恋，绝世芳难梦一寻。

浩渺波流沉素鲤，氤氲朝夕换鸣禽。不须极目愁烟雨，占断江南是绿阴。
缘识 其四十八
赵炅（宋代）

假合于形影，如同梦里身。若言等级类，谁是较量人。
见陈月观二首
王奕（元代）

鳌转山空海失深，仙人抱月自高吟。
春秋两字尊王义，皇极一编经世心。
千载文声扶学校，万年史笔寄山林。
太邱古矣元龙老，天霆先生续正音。
和颜长官百咏·负薪
朱继芳（宋代）

黄昏樵采早回归，同伴相邀未有期。
抱子老妻门口望，南山有虎悔何追。
踏云行 咏铁查山石芝
王处一（金朝）

四海云膏，三山灵秀。采芝须要忘形友。充饥济渴养琼苗，添神益算光明透。鸾凤翱翔，虎龙战斗。金狮玉象鸣哮吼。已曾携去献高真，人还
龙女祠祈顺风
梅尧臣（宋代）

龙母龙相依，风云随所变。
舟人请予往，出庙旗脚转。
旗指西南归，飞帆疾流电。
长芦江口发平明，白鹭洲前已朝膳。
竹根杯珓不欺人，世间然诺空当面。
送节之术之两舍人入燕
陆文圭（元代）

龙驹凤雏两陆子，并驾秋风鞭騄预。
老眼一见失惊喜，定知乃騄元不死。
生不真足慰人心，景升诸见豚犬耳。
满朝誉騄不容口，世禄固应傅不朽。
为定岂计多得钱，取印终须大如斗。
我是韩家十八郎，里中曾处北平王。
碧梧停鹄已飞去，玉雪娟娟今在傍。
往事伤怀廖如水，矻矻穷年吾老矣。
欲追霞佩小颉庙。手倦束旧摧不起。
黄葵
宋祁（宋代）

黄葵贵丽不夭饶，一朵新晴松下高。
还似迩英临黼座，曈昽晓日照天袍。
乡人至夜话
李昌祺（明代）

形容不识识乡音，挑尽寒灯到夜深。
故旧凭君休更说，老怀容易便沾襟。
念奴娇·轮云世故
刘克庄（宋代）

轮云世故，千万态、过眼谁能殚纪。只履携归消许急，日暮行人纪邸。麝以脐灾，绒为尾累，焚象都因齿。後之览者，亦将有感於此。检点洛下同盟，萧疏甚，白发戴花人几。一觉齁齁，笑仆家越石，闻鸡而起。颜发俱非，头皮犹在，胜捉来官里。俗间俚耳，未曾闻这腔子。
礼部蒋侍郎挽词五首 其一
胡宿（宋代）

大雅时之老，高阳世有才。英名知四海，公议许三台。

华皓辞归去，苍黔望起来。一朝嵩构毁，悯册感馀哀。
示徒三戒
释原妙（宋代）

开口动舌，无益于人，
戒之莫言。
村舍即事
仇远（元代）

依篱叠堑作人家，西日还将苇箔遮。
窗户莫嫌秋色淡，紫苏红苋老生花。
奉送白翁老堂翁老先生荣归
张凤翼（明代）

春风旌彩大江边，南国群僚袒祖筵。此日笑谭追二疏，他年梦卜注三铨。

津门需饷身先急，会府兼漕脉自联。元老只如尊泰岱，逍遥洛社硕真诠。
榴花照眼明
林希逸（宋代）

惜花愁满眼，倚杖庆新晴。绿幄连天暗，红榴照我明。

蹙巾迎日吐，剪锦亚风轻。一见眵昏失，多疑醉缬生。

撚须诗欲就，觌面兴偏清。却笑酡酡后，看朱碧已成。
荆南赠别李肇著作转韵诗
王建（唐代）

辉天复耀地，再为歌咏始。素传学道徒，清门有君子。

文涧泻潺潺，德峰来垒垒。两京二十年，投食公卿间。

封章既不下，故旧多惭颜。卖马市耕牛，却归湘浦山。

麦收蚕上簇，衣食应丰足。碧涧伴僧禅，秋山对雨宿。

且欢身体适，幸免缨组束。上宰镇荆州，敬重同岁游。

欢逢通世友，简授画戎筹。迟迟就公食，怆怆别野裘。

主人开宴席，礼数无形迹。醉笑或颠吟，发谈皆损益。

临甃理芳鲜，升堂引宾客。早岁慕嘉名，远思今始平。

孔门忝同辙，潘馆幸诸甥。自知再婚娶，岂望为亲情。

欣欣还切切，又二千里别。楚笔防寄书，蜀茶忧远热。

关山足重叠，会合何时节。莫叹各从军，且愁岐路分。

美人停玉指，离瑟不中闻。争向巴山夜，猿声满碧云。
再呈仲庸
裘万顷（宋代）

芳枝莫遣风吹折，要看枝头千点雪。
孤山畴昔盛开时，十里香颸飞不绝。
蹇驴乌帽照霜颠，长吟竟日溪桥边。
自从和靖收声后，一时翰墨归坡仙。
只今往事飞鸿送，寂寞四湖投老梦。
花开花落谩伤心，明月清湍谁与弄。
和王夷仲雪中见贻
吴芾（宋代）

岁晚端居寂寞滨，雪花零乱更愁人。
卷帘已觉青山老，入座仍添白发新。
写景自怜佳句少，论交还喜宿心亲。
来诗况复清如雪，想见吟成泣鬼神。
题竹赠闽士且却其绣段 其二
杨士奇（明代）

种竹隔流尘，清阴满户庭。自公有閒暇，常对岁寒青。
瓦窑原开生圹 其二
王佐（汝学）（明代）

一十八年风景殊，鸿濛汗漫是吾墟。吾墟迥与人间异，渣滓人间不是吾。
示韦中实六首 其二
张侃（宋代）

去年金台归，今年三十六。守拙伴林鸠，折箭存飞鹄。

小园接屋东，有堂依水绿。浮云前山来，萧放忘拘束。

云已久无心，细看犹未足。起来一杯酒，从此觅归宿。
螳螂
刘敞（宋代）

玄蝉无所营，风露正凄清。执翳机何密，当车勇自轻。

将迷黄雀患，已变玉琴声。得丧还相召，南华所以惊。
读方元善落花诗有感
舒岳祥（宋代）

次第花开次第飞，总堪饮酒与吟诗。
绝怜新绿光如沃，何必繁英儘在枝。
晴过常州
方回（元代）

雪霜何太甚，寒意极今年。
红早迎初日，青还见旧天。
晴光明草屋，暖力破冰田。
堰路应无碍，频频问过船。
十一日
赵蕃（宋代）

老去读书非少年，故怜觳觫尚加鞭。
看竹偶然閒半日，归来还愧腹便便。
次高邮军
汪藻（宋代）

小雨静林麓，鹁鸪相应鸣。移舟漾清浅，薄晚荷风生。

归鸟尽双漾，潜鱼时一惊。菰蒲若无人，渺渺炊烟横。

艇子楫迎我，携鱼荐南烹。月出殊未高，疏林隐微明。

依投会有处，斗挂天边城。
折槛吟
金朋说（宋代）

折槛当年世丈夫，上方谁肯借昆吾。
虽然未克诛奸佞，万古人臣可范模。
睡起
姚孝锡（宋代）

睡起日侵牖，开轩遥见山。
晓风吹腊尽，芳草惹春还。
烟暖莺迁谷，云低雁渡关。
衰年人事减，遇酒得开颜。
盘谷图
严粲（宋代）

声利争驰毫末间，几人能得健时閒。不须展画相撩弄，昨夜秋风忆故山。
大禹祠
宋无（元代）

力平水土势回天，功业三千五百年。
四海九州皆禹足，独留陵寐越山边。
同鹿门少年马绍隆冥游诗。同望荆门
庞德公（两汉）

千年故国岁华奔，一柱高台已断魂。

唯有岘亭清夜月，与君长啸学苏门。
真土颂
周无所住（宋代）

真土从来名强立，学人不晓谩傍求。
若知真土为中道，何必骑牛更觅牛。
遣兴十首呈孟兵部使君 其二
俞德邻（宋代）

雉鸣朝求雌，木坏疾无枝。仁心秉君子，小弁怨何矶。

在昔共世子，待烹慰骊姬。亦有鲁闵氏，朔风衣单衣。

二贤岂不怨，仁义固良知。夐夐彼投兔，蔌蔌奔鹿斯。

道死尚或墐，况乃天性为。
荔支七绝 七夕红
王十朋（宋代）

宅堂荔子无名字，自我呼为七夕红。记得去冬初到日，家人指树语衰翁。
立春
赵蕃（宋代）

腊中要雪逢三白，春日还沾雨似膏。
天意于农亦良厚，何须耒耜我家操。
宋颂九首·皇祖
石介（宋代）

筠胡予违，进胡不随。
予匪汝诛，汝自取之。
汉宫春·讲柳谈花
赵长卿（宋代）

讲柳谈花，我从来口快，忺说他家。眼前见了，无限楚女吴娃。千停万稳，较量来、终不如他。便做得，宫仪院体，歌谈不带烟花。从前万事堪夸。爱拈笺弄管，锦字敧斜。新来与人臑著，不许胡巴。嚎懑谩惹，料福缘、浅似他些。谁为我，传诗递曲，殷勤题上窗纱。
子瞻画枯木
孔武仲（宋代）

寒云行空乱春华，西风凛凛空吹沙。
夫子抱膝若丧魄，谁知巧思中萌芽。
败毫淡墨任挥染，苍莽菌蠢移龙蛇。
略增点缀已成就，止见枯木成槎枒。
更无丹青相掩翳，惟有口鼻随穿呀。
往年江湖饱观画，或在山隈溪水涯。
腹中空洞夜藏魅，巅顶突兀春无花。
径深最宜系画舸，日落时复停归鸦。
苏公早与俗子偶，避世欲种东陵瓜。
窥观尽得物外趣，移向纸上无毫差。
醉中遗落不秘惜，往往流传藏人家。
赵昌丹青最细腻，直与春色争豪华。
公今好尚何太癖，曾载木车出岷巴。
轻肥欲与世为戒，未许木叶胜枯槎。
万物流形若泫露，百岁俄惊眼如车。
树犹如此不长久，人以何者堪矜夸。
悠悠坐见死生境，但随天机无损加。
却笑金城对宫柳，泫然流涕空咨嗟。
蓟丘览古赠卢居士藏用之五 田光先生
陈子昂（唐代）

自古皆有死。
徇义良独稀。
奈何燕太子。
尚使田生疑。
伏剑诚已矣。
感我涕沾衣。
游百丈山以徙倚弄云泉分韵赋诗得云字
朱熹（宋代）

执热倦烦局，驾言起宵分。随川踏晓月，度岭披朝云。

攀缘白石梯，拂拭苍藓纹。喷薄惊快觌，琮琤喜先闻。

奇哉此精庐，眇然隔尘氛。诸公肯同来，定非俗子群。

永日坐清樾，短章策奇勋。慨然念畴昔，联裾已荒坟。

中路忘磬折，寸心谩丝棼。惟应泉石愿，三生有馀薰。

兹游获重寻，十载心氤氲。他年访旧躅，山灵莫移文。
过华亭
梅尧臣（宋代）

晴云嘷鹤几千只，隔水野梅三四株。欲问陆机当日宅，而今何处不荒芜。
雨度车轮岭二首 其一
顾璘（明代）

野馆三更雨，山溪一尺泥。王尊驰折坂，马援下蛮溪。

高举羞鸿翮，长途厄马啼。圣朝方用壮，冉冉独庞眉。
偈颂一百零二首
释慧远（宋代）

水满花肥春正长，东君作意脑愁肠。
同风未必如吾蜀，鼻观先闻荔子香。
观沧海
曹操（两汉）

东临碣石，以观沧海。
水何澹澹，山岛竦峙。
树木丛生，百草丰茂。
秋风萧瑟，洪波涌起。
日月之行，若出其中；
星汉灿烂，若出其里。
幸甚至哉，歌以咏志。
晓发连江
康麟（明代）

早发连江驿，迢迢去路长。山川分杳霭，云树入微茫。

茅屋鸡声晓，芳洲杜若香。不须高喝道，惊散睡鸳鸯。
河满子第一体 题美人图
孙兰媛（清代）

罗扇半遮粉颊，宝钗长坠香肩。十二阑干凭曲处，敛眉此际堪怜。

却爱绿窗睡重，羡他红袜生妍。
持蔬轩作 其一
屈大均（明代）

月出雨犹滴，微光似在林。虫寒声渐小，不忍到愁心。
与法上人南谷过黄氏居
释正觉（宋代）

乱石深云寻野泉，老侬怪我地行仙。
钟情山水醇於酒，今夜竹床成醉眠。
除夕
刘克庄（宋代）

除夕阴寒怕卷帘，雨声断续下疏檐。
壁穿自和乾泥补，窗损教寻废纸粘。
只有青灯相守定，纵无白发亦生添。
更残自算明年事，不就君平卦肆占。
春诗十三首 其四 平芜新绿
邓云霄（明代）

制就绿罗袷，轻如蝴蝶飞。閒来堤上望，草色妒人衣。
戏赠成季
韩淲（宋代）

拂拂溪烟横暮，丝丝小雨吹凉。酒尽更呼载酒，一觞一咏行藏。
偈颂一百零四首
释绍昙（宋代）

花禁冷叶红，划滴虚岚翠。
清净卢舍那，全身荆棘里。
题粤中遗迹画 其二 榴花塔
丘逢甲（清代）

蛟奋龙拿石上文，天留此塔表将军。江山不改亭亭影，落日空村鹘叫云。
水调歌头 咏鹿脯
毛奇龄（清代）

加豆得乾腊，酾酒莫踟蹰。奈何置身岩谷其命在庖厨。

不是笼驴炙豕，岂是牛犓鹅胛，此物本清虚。但束白茅去，安问绿蕉无。

人一食，寿百岁，试何如。陈蕃设脠，相食慢作鲁公书。

皮不必为藻币，肠不足为酒器。祗噬此些须，客座手能擗，何用倩麻姑。
登黄鹤楼
易宏（清代）

《梅花》声散笛悠悠，笛歇花残独上楼。天远树连云梦晓，月明人隔洞庭秋。

千年事业英雄泪，万里烟波旅客愁。我识蓬莱今有路，好随黄鹤御风游。
次韵周倅送郡酝 其一
韩淲（宋代）

闻道菖蒲节，龙舟一一修。雨凉虽少憩，郡圃不妨游。
浣溪沙（五之三）
秦观（宋代）

霜缟同心翠黛连。红绡四角缀金钱。恼人香爇是龙涎。

枕上忽收疑是梦，灯前重看不成眠。又还一段恶因缘。
圣俞会饮
欧阳修（宋代）

倾壶岂徒彊君饮，解带且欲留君谈。洛阳旧友一时散，十年会君无二三。

京师旱久尘土热，忽值晚雨凉纤纤。滑公井泉酿最美，赤泥印酒新开缄。

更吟君句胜啖炙，杏花妍媚春酣酣。吾交豪俊天下选，谁得众美如君兼。

诗工镵刻露天骨，将论纵横轻玉钤。遗编最爱孙武说，往往曹杜遭夷芟。

关西幕府不能辟，陇山败将死可惭。

嗟余身贱不敢荐，四十白发犹青衫。吴兴太守诗亦好，往奏玉琯和英咸。

杯行到手莫辞醉，明日举棹天东南。
金缕曲 上定郡王筠邻主人
顾太清（清代）

人世诚难料。叹英雄、未完夙志，天何草草。母子孤孀无人问，谁许王孙哀告。

空搔首、难舒怀抱。可也九泉能念我，掩啼痕、独向风前悼。

写不尽，招魂稿。

沈忧损性成颠倒。感清天、一声霹雳，阴霾都扫。拯救生民稍援手，泛出慈航仙棹。

更无尽、神光普照。虽有覆盆终解释，此生恩、拟向来生报。

聊献上，陈情表。
和高侍讲先生韵五首时宣德七年也 其一
曹义（明代）

标格清癯不染尘，碧梧翠竹若为邻。凤池载笔年华久，玉署编摩宠命新。

适兴谩将诗自写，论文肯厌客来频。交游满眼谁知己，三益嗟君独辅仁。
露坐二首 其一
陆游（宋代）

星稀避月明，河白映天青。入夜蝉逾急，先秋叶自零。

花枝栖露蝶，帘罅度风萤。欲唤邻翁坐，渔舟醉不醒。
春闺二首
韩偓（唐代）

愿结交加梦，因倾潋滟尊。醒来情绪恶，帘外正黄昏。

氤氲帐里香，薄薄睡时妆。长吁解罗带，怯见上空床。
颂古十七首
释宗演（明代）

大藏教文为切脚，钵啰娘义最深幽。
孔门弟子无人识，碧眼胡僧暗点头。
满江红·万灶貔貅
黄机（宋代）

万灶貔貅，便直欲、扫清关洛。长淮路、夜亭警燧，晓营吹角。绿鬓将军思下马，黄头奴子惊闻鹤。想中原、父老已心知，今非昨。
狂鲵剪，于菟缚。单于命，春冰薄。政人人自勇，翘关还槊。旗帜倚风飞电影，戈铤射月明霜锷。且莫令、榆柳塞门秋，悲摇落。
舟中怀紫雾林寄小开
伍瑞隆（明代）

清川望不极，行客感何深。落日他山外，怀君紫雾林。

索居时屡改，愁思病兼侵。寂寂推篷夜，长歌对玉琴。
杜诗
晁说之（宋代）

古人愁在吾愁里，庾信江淹可共论。
孰似少陵能叹息，一身牢落识乾坤。
挽胡太傅二首 其一
刘攽（宋代）

州来推博物，伯始贵中庸。论道宜黄发，铭功遍景钟。

龙门馀旧客，马鬣怅新封。后世瞻遗德，南山万丈峰。
寄怀陈伯严金陵
李希圣（清代）

软尘京洛点朝簪，放浪心情百不堪。长乐晓钟残月夜，时时合眼梦江南。
伯成已归尚阻雨会聚聊申短唱容易一笑
李之仪（宋代）

髯友新从塞上回，中元樽俎未能开。更堪庭竹添幽思，只欠清风玉雨来。
谢潜亨惠芸香紫桃
邹浩（宋代）

暑窗已觉书生蠹，饥腹还惊雨后雷。珍重先生解人意，芸香桃实一时来。
永遇乐（秋夜有感）
李纲（宋代）

秋色方浓，好天凉夜，风雨初霁。缺月如钩，微云半掩，的烁星河碎。爽来轩户，凉生枕簟，夜永悄然无寐。起徘徊，凭栏凝伫，片时万情千意。

江湖倦客，年来衰病，坐叹岁华空逝。往事成尘，新愁似锁，谁是知心底。五陵萧瑟，中原杳杳，但有满襟清泪。烛兰缸，呼童取酒，且图径醉。
又九月十四日登秋风阁以余霞散成绮澄江静如
李廌（宋代）

山客水不觌，烝云日如甑。
陵陆混泥沙，黯惨度朝暝。
晨霞送晴色，喜见天面莹。
江光剑归匣，云收四山静。
高阁眺空无，复见前日胜。
回思困涂潦，戃怳如昔病。
登临勿太息，秋风渐焱劲。
春日
刘翰（宋代）

沉沉芳酌动金波，笑引疏梅泛玉荷。
几度天寒归雁少，一番风雨落花多。
功名好在知心懒，富贵重来奈老何。
乌鹊数声传喜语，梁间燕子亦能歌。
灵宝县西侧津
吴融（唐代）

碧溪潋潋流残阳，晴沙两两眠鸳鸯。柳花无赖苦多暇，

蛱蝶有情长自忙。千里宦游成底事，每年风景是他乡。

高歌一曲垂鞭去，尽日无人识楚狂。
题净众院赠蒙禅伯
郭祥正（宋代）

南州三百寺，此寺最辉焕。石开千丈渠，泉飞日华乱。

供僧无定员，连床接云汉。经营始十载，物物悉已换。

上人固多才，不独悟禅观。其师老黄蘖，简肃众所惮。

承音既亲切，妙顶醍醐灌。登门已清凉，定步济彼岸。

融融接软语，群疑自消泮。每游即忘还，微风洒尘汗。
赠姚复庄燮二章 其一
唐寿萼（清代）

四明有狂客，金貂解酒市。男儿七尺身，那不重知己？

天风吹海涛，倾听浩云水。谁谓一室中，晤言动千里。

泠然闻挐音，翠溢眉间喜。落落数语间，隽永足名理。

昔年聆雅奏，铿訇犹在耳。今兹揽飞霞，三日香不止。

石窗歘窈冥，结愿从此始。逝将寻鞠侯，饱啖青棂子。
过新蓬二岭
王迈（宋代）

世路年来熟险巇，那堪炎火正宣威。
足摩青壁顶头过，心逐白云天外飞。
瀑布有愁客耳多，山禽无语怪儒衣。
田翁怜我鞋根湿，为说林梢已夕晖。
初秋
郭印（宋代）

爽气依辰至，乾坤不可收。
林柯初脱叶，寒雁已宾秋。
老逼羞看镜，愁多怯上楼。
只忧戎马健，何日陨旄头。
送僧归護国寺
石中立（宋代）

振锡来京辇，薰兰近赐衣。
种莲曾结社，指柏迥投机。
旧寺千岩隔，归艎片席飞。
禅心天海外，永夕望台辉。
谢人惠竹蝇拂
齐己（唐代）

妙刮筠篁制，纤柔玉柄同。拂蝇声满室，指月影摇空。

敢舍经行外，常将宴坐中。挥谈一无取，千万愧生公。
如梦令·特特问花消息
仇远（元代）

特特问花消息。结果剩红残白。芍药可人怜，相约荼留客。消得。消得。犹有一分春色。
野蔓
潘高（明代）

野蔓不缘树，空引枝叶长。溪谷少人民，猛虎啼河梁。

虎饥不择肉，夜盗豕与羊。有客来何为，夜行多苦伤。

门外追呼急，子归皆仓皇。庐舍无遗粟，赍我诸军粮。

军粮几十万，朽腐委风霜。诸军何所事，戈雁以翱翔。
考满舟经十八滩因分各滩名赋诗 其一 鳖滩
唐文凤（明代）

兹滩试初程，崖分色如铁。中流仅容舠，怪石何巀嶪。

大者类鼋鼍，小者状龟鳖。胡为取其名，戒险天所设。

春波泻绿云，寒沫飞白雪。势急篙弗支，力雄缆俄绝。

所以经行人，念之情内热。撼地怒雷奔，旋飙急电掣。

左手掖丰隆，右手招列缺。勿遗毫发差，性命轻一撇。

皇天念老臣，岂忍微躯灭。区区忠信心，终当保明哲。
和裴令公一日日一年年杂言见赠
白居易（唐代）

一日日，作老翁。一年年，过春风。公心不以贵隔我，

我散唯将闲伴公。我无才能忝高秩，合是人间闲散物。

公有功德在生民，何因得作自由身。前日魏王潭上宴连夜，

今日午桥池头游拂晨。山客砚前吟待月，野人尊前醉送春。

不敢与公闲中争第一，亦应占得第二第三人。
王倅德远有诗谢送菊因酬二绝
张镃（宋代）

爱竹君家有子猷，黄花君复向人求。
不妨官事兼幽事，应笑侬归两过秋。
严江舟次
刘子寰（宋代）

烟弄晨光雨弄梅，浦痕微涨认潮来。棹随纤道青芦折，路入渔潮碧草开。

指点水程期买酒，追寻古迹谩登台。归舟不共商人载，便觉新诗得细裁。
纪程十绝 其五
张侃（宋代）

贫民逐利可怜生，水附泥乾卤渐成。多得卤成求浅利，问天乞取一冬晴。
擬白乐天诗
晃逈（宋代）

多图果何益，只自劳奔竞。
不如收身心，凝然成静定。
既离洞霄遇雨却寄道友
周文璞（宋代）

凡骨何堪得再行，渴心犹要谒通明。
惊闻竹树连山雨，疑有风通{左扌右暴}地声。
鹿啖黄精知岁久，人逢青箬便神清。
重来只要斋盏饭，副以常堂枸杞羹。
训蒙绝句 三省二首 其一
朱熹（宋代）

曾子尚忧三者失，自言日致省身功。如何后学不深察，便欲传心一惟中。
雨中重过钓台
张养重（清代）

再访先生欲见难，空江风雨逼人寒。
白云中断千峰树，碧涨新添七里滩。
只有阴晴随箬笠，从无兴废到渔竿。
回头前日登临地，烟满双台何处看。
闻西省赏酴醿芍药戏成小诗奉简泰之侍讲舍人
周必大（宋代）

群玉圈中作主人，紫薇花底会嘉宾。
风光总属程夫子，好念文昌寂寞春。
春郊即事
吴龙翰（宋代）

登临故故检春工，小立苍苔数落红。
院宇人归春寂寂，秋千閒在月明中。
腊前二日见青梅桃花
喻良能（宋代）

泽国寒多春事迟，南来地暖意都迷。城阴雨过腊初近，梅子青青桃满蹊。
寄朱彦明
邹浩（宋代）

义薄云霄世几人，零陵邑宰迥超伦。能明圣主恢洪造，曾是童儿谒紫宸。

衡岳深蟠心不动，重湖闳写惠常均。别来眉宇知何似，日冀恩还得款亲。
感事十诗上李侍郎
陈造（宋代）

齐人石为瓠，自视比金璧。
鐟之不能窃，宝此果何益。
人士为己学，落落肯如石。
当知井用汲，又恶匏不食。
沈黎使君与客饮王建梅林分韵作诗过沈犀以诗
樊汉广（宋代）

墙头冉冉新阳露，忽作玲珑玉千树。
老蛟偃蹇独避人，卷回飞千江皋莫。
何处鸣禽来龙去脉好音，四月枝垂起黄雾。
摧折霜馀初不惧，笑看春光等闲度。
百年梦幻欲无言，吹落吹开岂风故。
时来荐鼎真偶尔，小住疏篱非不遇。
我知天地绝茫茫，无为展转独多虑。
为花凄断却回头，尔亦微酸苦难茹。
荣侄试周
裘万顷（宋代）

汝生方满岁，伯发已星星。
桑苧甘投老，兰荪喜向荣。
席间无一印，帷下有诸经。
莫学鱼儿戏，来年快聚萤。
别赵子昂
牟巘（宋代）

粉省星郎蹋晓班，暂随使传走日间。
荆州利得羽凿齿，江左今称庾子山。
君意颇为蒪菜喜，人情争羡锦衣还。
但怜老病匆匆别，白发如何更可删。
送晁校理
司马光（宋代）

鸡犬相闻桑柘春，风光明润帝乡邻。群峰斜转太行角，万谷同趋马颊津。

簪组倾都邀别袂，壶浆满路候行尘。非君厌薄承明直，天子方今重治人。
次韵濮十太尉喜雨
王十朋（宋代）

去岁秋大水，民食方苦艰。丁壮尚流离，而况白与班。

今春又不雨，事与安危关。使符下列郡，呼雩舞童鬟。

投文责老龙，贪睡何痴顽。我闻救灾术，乃在人事间。

兴师古有卫，决狱唐称颜。年因吊伐有，雨送轺车还。

嗟此旱魃虐，和气知谁干。半岁幸一雨，人心宁不欢。

麦秀禾可植，田里庶少安。上纾当宁忧，吏责亦稍宽。

我家箫峰下，山长路漫漫。东皋有先业，颇亦知艰难。

归耕愿及早，免起将芜叹。
都梁北乡士多好学有向君敏衡者一日访予语甚
牟巘五（宋代）

廉崖千仞孰能干，一见令人毛发寒。
可以人而不如石，我当为石共衣冠。
正月五日以送伴借官侍宴集英殿十口号 其七
杨万里（宋代）

猛士缘竿亦壮哉，踏空舞阔四裴回。一声白雨催花鼓，十二竿头总下来。
趁职单于留别阙下知己
罗邺（唐代）

职忝翩翩逐建牙，笈随征骑入胡沙。定将千里书凭雁，

应看三春雪当花。年长有心终报国，时清到处便营家。

逢秋不拟同张翰，为忆鲈鱼却叹嗟。
赠云居僧明公五首 其四
胡安国（宋代）

明公从小便超群，佳句流传继碧云。问道别来诸念息，定将何法退魔军。
建康六感·晋
刘子翚（宋代）

日昃无全照，南迁事仓忙。
龙谣方协瑞，星衲已告亡。
凌迟百年方，凛凛危莫将。
向来问鼎人，项背常相望。
环宫白羽列，面阙鸣弦张。
膺图未跻泰，卜世岂有长。
独怜短辕公，推刃杀忠良。
百身嗟莫赎，一恸鬓成苍。
时移事亦更，为宋复为梁。
惟有采石潮，年年到前岗。
送友人游昭州呈陈谦之佥判
乐雷发（宋代）

道乡牵损衮龙衣，谪堕天涯咏楚蓠。
莫放蹇驴游别处，拾青阁下有残碑。
会稽颂 其九
诸葛兴（宋代）

悄丛祠兮江之湄，懔予心兮肃祗。表卓行兮尚之祀，垂妙辞兮祗之碑。

嗟窈窕兮践天性，一念烈兮万古镜。山眉兮苍苍，江练兮茫茫。

江之水兮可谒，娥之灵兮不可歇。
过邓伯乔水亭夜酌 其二
韩日缵（明代）

凉飔飏林际，相对坐清幽。赏惬孤灯夕，炎袪五月秋。

芸窗供老蠹，莲渚浴轻鸥。结想同濠濮，凭轩即当游。
江都遇风诗
庾阐（魏晋）

天吴踊灵壑，将驾奔冥霄。
飞廉振折木，流景登扶摇。
洪川伫宿浪，跃水迎晨潮。
仰盻蹙玄云，俯听聒悲飙。
次韵赵景文见寄怀亲
陈著（宋代）

薄俗滔滔逐水流，谁能古道两绸缪。
白云终日静相向，紫气有时来更留。
啼鸟已呼春到了，醉驴曾记旧游不。
山林乐事输君早，未遇仙炊已转头。
古意十四首
章云心（宋代）

难与时流道，忧心常悄悄。
古道贵平阳，今人□机巧。
好古而居今，每饭不能饱。
来往无嫌猜，□知爱沙鸟。
扇子诗
李石（宋代）

烟雨青丝百尺楼，江南树树拂人头。
此间岂是藏樽处，醉里一声黄鷅鹠。
菩萨蛮 其十
温庭筠（唐代）

宝函钿雀金鸂鶒，沈香阁上吴山碧。杨柳又如丝，驿桥春雨时。

画楼音信断，芳草江南岸。鸾镜与花枝，此情谁得知。
投蒲寿宬
潮州书生（宋代）

梅花落地点苍苔，天意商量要入梅。
蛱蝶不知春去也，双双飞过粉墙来。
全真以斯远所寄文卷后夜赋两绝句元韵作诗寄
赵蕃（宋代）

甘林彼美露初团，纵小犹堪白玉盘。
叹息菊黄虽可待，孤根失所漫荒寒。
桂枝香·三年海国
吴潜（宋代）

三年海国。又荏苒素秋，天净如沐。凄砌寒蛩暗语，杵声相续。梧桐一叶西风里，对斜阳、好个团簇。老香堂畔，苍然古桧，无限心曲。叹石室、棋方半局。便时换人非，光景能蹙。千古鸱夷，尚恐欠些归宿。倚空笑把轮云事，付坤牛、乾马征逐。且巴重九，昭亭句溪，杖藜巾幅。
胄监群英雅集为相特穆尔君寿题
李士瞻（元代）

凤麟龙虎萃成均，雨露菁莪总化钧。天上衣冠星错落，眼前文化玉嶙峋。

力扶宗社谁将任，手握经纶我敢论。南服海天才一角，行期引领拜枫宸。
送曾公善赴定武
吴则礼（宋代）

关河落落孤鸿飞，燕然山南霜草齐。
边笳戍角自悲壮，千里不闻边马嘶。
刁斗夜急虎帐静，皎皎陇月临牙旗。
辕门柳色压毳幕，铁甲十万真熊罴。
少年公子身许国，请佐帷幄辞龙墀。
屯云渐对白玉斝，密雪欲犯黄金羁。
晚风萧萧近易水，想见怀古当倾曦。
连城笙镛断羽檄，往往横槊多新诗。
双轮稍蹉隔前坂，转盼各在天一涯。
吴钩锦带岂足赠，寄声但有长相思。
长干寺同刘宫苑浴
张舜民（宋代）

人看浴出如枯木，我自无心类死灰。
在处秋风吹鬓发，不堪更上雨花台。
颂古一百则 其四十九
释正觉（宋代）

争解恁么道，五更鸡唱家林晓。争肯恁么道，千年鹤与云松老。

宝鉴澄明验正偏，玉机转侧看兼到。门风大振兮规步绵绵，父子变通兮声光浩浩。
稼村诗帖
蔡襄（宋代）

布谷声中雨满篱，催耕不独野人知。
荷锄莫道春耘早，正是披蓑叱犊时。
简云卧
赵崇鉘（宋代）

忆君心事如流水，流向江头作暮潮。
想得潮平沙有雪，白铿铁版和吹箫。
偈颂一百零三首 其八十七
释月涧（宋代）

总总林林，厥疾弥深。文殊既无灵验之药，卢扁难下膏肓之针。

山僧有个秘传诀，扫除万病是无心。
偈颂一百六十首
释宗杲（宋代）

结夏方得五日，露柱却知端的。
勃跳撞入灯笼，普为诸人入室。
村居
朱谏（明代）

万山不断云气横，芳洲若浮江水清。昨夜凉风起天末，一方落水皆秋声。

落水飘飘风不定，岩下名花开巳净。高亭美酒须少年，白发朝来满明镜。

千金不惜买歌舞，贵贱同归一抔土。江南风月閒处多，结伴遨游莫相负。
赠王聿脩商子常
陈师道（宋代）

欲作新诗挑两公，含毫不下思先穷。贪逢大敌能无惧，彊画脩眉每未工。

畏病忍狂妨痛饮，晚云朝雨滞晴空。正须好句留春住，可使风飘万点红。
颂古三十八首
释从瑾（宋代）

悟得平常达本乡，时人多怕落平常。
青春只有九十日，烂醉都无一百场。
怀宁舟中忆子偲先生
黎庶蕃（清代）

十年不作游山梦，每叹忙人自不闲。却复一辞彭泽宰，暂来相对皖公山。

小晴残雪数峰见，落日远烟孤鸟还。负此林峦不高卧，故人西望有愁颜。
葡萄歌
张宁（明代）

君不见贰师城外行人稀，葡萄满目秋离离。初年托根古城下，岁久漫与城垣齐。

城下居人日争树，伐干分根不知数。一叶寒声动地秋，尽入城中酒家去。

万里征车大宛回，离宫别观一时栽。苜蓿榴花烂相照，知是将军西域来。

火云亭亭天伏暑，满架繁阴凉似水。屋里蛟人坐泣閒，海底苍龙蟠不起。

眷兹岁月几悠悠，捲蔓何人入具丘。雨露不忘中夏泽，冰霜长保故园秋。

故园风景今宁好，名马千金野田草。惟有年年客土春，至今犹说汉朝人。
墙外竹
施枢（宋代）

森森新竹亚墙屏，箨解余斑粉泪零。
幸入诗家穷相眼，可能不为此君青。
寓怀
陆游（宋代）

苍璧与黄琮，初非俗所贵，粲然荐缫藉，可对越天地。
我岂卖饼儿，自衒三家市；持盘叫道边，虽售无乃媿！文章等卜祝，王公以儒戏；书成藏名山，此是千载事。
友人自临川来携庾台赵先生与曾丈诸葛帐干丈
利登（宋代）

家住姑山下，朝暮游姑山。
澄潭贯地脉，飞流接天泉。
永栖无昔老，暂游谩时贤。
古藤蔓直木，苍桧随曲阡。
犹存万古月，尚照千年烟。
谁其录青华，嘿然语玄筌。
紫锋变窗尘，重此炉简传。
九障傥不存，五灵森在前。
昨者携友朋，攀萝掬潺湲。
神交善爽徒，宇宙空茫然。
癸卯元日
方岳（宋代）

远色苍茫草际烟，春风也到雪崖边。
不知最后屠苏酒，增一年欤减一年。
和象之石磬
范纯仁（宋代）

谁向西山选翠琳，中含太古自然音。昔逢虞帝来祥凤，今与陶然伴素琴。

清越乍敲脩竹里，坚方真合哲人心。一镌名姓将难朽，千载知君道德深。
窦园醉中前后五绝句
陈与义（宋代）

海棠脉脉要诗催，日暮紫绵无数开。
欲识此花奇绝处，明朝有雨试重来。
寄达观禅师
梅尧臣（宋代）

身在大梁尘土中，心思隐静云山里，
忽闻乘柸江上归，月下碧鸡啼不巳。
退居五首
宋祁（宋代）

贫极非关病，忧多信自伤。
悲歌一顷豆，惊馈五家浆。
拥耒宜耕石，沈鉤岂为璜。
中林环室在，开径望求羊。
东篱杂题
陆游（宋代）

终日在东篱，清和适此时。
莺声如妒梦，花气欲撩诗。
爱客茶新蹍，留僧饭别炊。
流年随手过，不觉近期颐。
还寄艾畦
王浩（清代）

来从公子十日饮，去浣京华十丈尘。梦想楼台落江渚，急搜诗句报都闉。

艳姬骄马满衢路，熟鸟高花忘主宾。乞与熊侯三万日，茂陵秋气射麒麟。
和沈交韩王觉民韵
王之道（宋代）

二公才致同清壮，顾我无能但蕲向。
只今连璧复有谁，伯仲未可轻第行。
小人老矣病且衰，目光近在牛背上。
何当策蹇拟高谈，岁晚寒云连雪障。
塞下曲 其二
袁登道（明代）

将军出金微，夜战交河北。一举夺龙城，承恩乃朝食。
和彦冲
胡寅（宋代）

七载飞电迈，百虑秋水澄。
独余故乡念，居然常兢兢。
同是幔亭仙，乘风钓湘蒸。
鱼寄水千里，历传云万层。
十论赐甚腆，一篇蒙未曾。
登堂话衮衮，寓寝香凝凝。
看君道气充，可仰谁敢朋。
寸阴谢尺璧，默然耀十灯。
世路多招呼，掉首未渠应。
幽寻叹川逝，彼宁记云腾。
但原我辈人，拳拳知服膺。
圣门无阂辙，自画理岂庆。
君子有所病，没身名莫称，
虚生既何补，浪死诚堪惩。
君仍诗律高，愧我酒量能。
属耳风雅颂，因忘斗与升。
山林足奇观，朱阑盍时凭。
叶大卿挽词三首
梅尧臣（宋代）

终始为全德，生荣没亦荣。
里人悲画翣，郡吏拜铭旌。
石马天麟肖，松枝国栋成。
更看追孝意，捧土作新茔。
次韵江朝宗梅花
高文虎（宋代）

新新数点照疎篱，又折今生第一枝。
只为知心无著处，雪中独立最多时。
颂证道歌·证道歌
释印肃（宋代）

即是如来真实相，闹市卓牌标榜样。
子湖狗子咬三关，未透玄机招业障。
宁寿寺劭农登慈氏阁和李诚之柱间韵
李曾伯（宋代）

持酒殷勤问尔农，忧时同此原年丰。
他箱欲致崇墉积，耒耜宜加旷土功。
水北有田均夜雨，岭南无地不春风。
吾皇德化形扶杖，亲见儿嬉七十翁。
雨中晚泊
成鹫（清代）

出门方八月，中道已深秋。去国一千里，长江日夜流。

浓阴生绝壑，疏雨在孤舟。自是无家客，逢山便可留。
浣溪沙
张元干（宋代）

山绕平湖波撼城，
湖光倒影浸山青，
水晶楼下欲三更。
雾柳暗时云度月，
露荷翻处水流萤，
萧萧散发到天明。
题大安军杨宝谟□旌忠庙
魏了翁（宋代）

范阳一夕鼙鼓鸣，莽然河朔惟孤城。
姓名彻闻帝犹谓，我乃不识颜真卿。
人才所用非所养，自昔然矣奚独神。
肘间银黄挂三组，腰间犀玉围万钉。
养痈护疾皆此辈，事危先及城郭臣。
求仁得仁性情正，可死无死分义明。
岂徒一时折群丑，将与万世开太平。
我尝辱交於神者，寤寐精爽如平生。
过祠解后日端午，昌歜之酒芬兮清。
要呼湘累径同醉，毋使二子称独醒。
食笋
吕本中（宋代）

穷乡未寂寥，五月富笋茁。近山新得雨，此物晚亦发。

初看数寸出，意有千尺拔。长条不成鞭，乃以美见伐。

锦绷罢骈头，玉指已不袜。坐令藜藿口，如受滫瀡滑。

连年江海病，未免鱼蟹罚。甘津到齿颊，恐此或未察。

居闲快一饱，我已久断杀。更莫厌比邻，时时听羹戛。
陈朝柏
董嗣杲（宋代）

枯株独寿忆双栖，谁想天嘉蓊郁时。
坡老诗成无继笔，阜陵书此有遗碑。
日摇槎影龙蛇断，雪缀花痕鸟雀疑。
化日可期人莫讶，柏堂不复辨荒基。
拨棹子·风切切
尹鹗（五代）

风切切，深秋月，十朵芙蓉繁艳歇。小槛细腰无力，空赢得，目断魂飞何处说。
寸心恰似丁香结，看看瘦尽胸前雪。偏挂恨，少年抛掷，羞觑见，绣被堆红闲不彻。
凤栖梧（五之二）
张纲（宋代）

雨洗轩庭迎晚照。黄菊才芳，未觉秋光老。怪底烘堂添语笑。姮觉此夜来蓬岛。

献寿新词谁解道。满眼儿孙，著语皆争巧。潋滟金杯休惜酹。追欢不怕霜天晓。
题薛希谊傲窗
周孚（宋代）

平生湖海老元龙，何事低徊向此中。耻把旷怀陪聚蚁，力将幽趣付冥鸿。

甑当堕处真堪笑，锥到无时未服穷。他日徵来豹林谷，尚应叉手对诸公。
离席合赋赠南剑教授盛复之之官 其三
范梈（元代）

江浦见黄鹂，石榴花满枝。欲攀犹屡惜，已去复何疑？

蚤畏红英乱，还当绛帐移。驿程动易隔，留待寄相思。
句 其二
蒋之奇（宋代）

古寺当江湄，归舟昔尝往。
偈颂一百零二首
释慧远（宋代）

圆机互唱脱名模，妙应还同转辘轳。
北济渊源连海峤，西岐枝叶茂江湖。
一句子，彻天衢。
草木虫鱼随物化，山川海岳亦欢呼。
大千世界归明主，万国梯航贡帝都。
分宜县
项安世（宋代）

郭内清溪响，溪南列岫光。
林花千树白，屿柳一川黄。
野店明丹垩，邮签列短长。
先生心爱此，车过未须忙。
初秋偶作
黄裳（宋代）

火行金候两犹争，扰扰蚊蝇自未平。云漏雨声蒸地爽，日含山未暮天明。

直须纨扇恩情断，始向篱花意态生。万里璧寒无一点，月明中看雁初横。
感寓 其十五
刘弇（宋代）

神器不可为，天下乃大物。唐尧禅虞舜，兹谓能事毕。

奈何燕之哙，智诈穷晚出。子丕代衰汉，真情愈难诘。

切云镂丰碑，豪誇洒雄笔。当时许昌事，埋没十六七。

那知石勒笑，正在骋欺术。茫茫千载间，高光竟谁匹。
奉和展礼岱宗涂经濮济
薛克构（唐代）

龙图冠胥陆，凤驾指云亭。非烟泛济浦，绿字启河汀。

画裳晨应月，文戟曙分星。四田巡揖礼，三驱道契经。

行欣奉万岁，窃抃偶千龄。
送陈行之之信州推官
宋无（元代）

汉守曾悬榻，家声复世纶。赞廉推雅士，列郡重嘉宾。

昭代详刑谳，贤僚体圣仁。裤襦怜故老，狴犴念冤人。

英干登时望，文华异等伦。固宜膺宠渥，岂但活罢民。

江左名藩旧，风流佐幕新。平反须有颂，刚决看如神。

郤鉴初荣养，黄香早缔姻。锦还乡已昼，綵戏室俄春。

自补寻山屐，谁亲垫雨巾。拊循恩易洽，煦妪俗当淳。

曲动《阳关》叠，樽移祖帐陈。未能忘手握，何得更情亲。

羡尔丹霄贵，悲余白发贫。尚期金鼎药，犹客素衣尘。

岩壑将幽赏，烟霞欲隐沦。交游千古事，离别百年身。

楚泽寒多雁，吴波暖见鳞。相思不相见，音问莫辞频。
郭氏山林十六詠桂壑
陆游（宋代）

小山有桂枝，名自骚人傳。
我欲辨其族，衰病空慨然。
灵岩
元勋（宋代）

诸仙深窟宅，石门限尘寰。
空洞初不碍，风扉敞云关。
高广几何许，百夫可回环。
谁托遗迹在，溟蒙烟雾间。
羽驾此来往，朝贡想清班。
西风翠屏近，藤萝莫容攀。
因循再阅岁，建见亦以艰。
旧闻剑门好，形势摧夷蛮。
今兹固殊特，独冠江南山。
少陵惜未到，我语凭谁删。
秋晚思梁益旧游
陆游（宋代）

幅巾筇杖立篱门，秋意萧条欲断魂。
恰似嘉陵江上路，冷云微雨湿黄昏。
和老人观牧图
崔鶠（宋代）

作官畏人嘲，胡孙骑牧牛。
却离大江水，还家整归舟。
还家此计不可移，此乐勿令儿辈知。
行歌带索拾遗穗，耳静不复闻征鼙。
功名亦妄尔，吾生去此将安之。
趁此青草长，自牧牛与羊。
不减九十头，何翅三百强。
沙平水浅南山下，千角万蹄如此画。
牛腰吹笛遡秋风，不问人间矍铄翁。
向佥判母挽词
吕本中（宋代）

懒作尘寰住，虚随云雨山。人皆钦懿范，天不予长年。

室静如归隐，心安胜学禅。传家有令子，尚得慰重泉。
三江口过舟时方四鼓
岳珂（宋代）

櫂鷁收金柅，钗虫缀玉缸。
地邻今七泽，名袭古三江。
岷漾虽分派，荆扬却异邦。
晨光犹未发，早认白鸥双。
樊秀才下第
郑獬（宋代）

平时爱子多集句，此日金刀得翦裁。
自谓罗中先得隽，岂知天翦已遗才。
炉开遂失黄金矿，石划犹藏白玉杯。
独倚西风倍惆怅，却忧车马到门来。
绣岭宫词
李洞（唐代）

春日迟迟春草绿，野棠开尽飘香玉。
绣岭宫前鹤发翁，犹唱开元太平曲。
县斋感怀二首 其二
张咏（宋代）

傍人休爱命皇华，即问何能报国家。长忆乡园旧庐舍，会须抛印自锄瓜。
云锦
赵蕃（宋代）

西湖万顷荷，护以堤千丈。
应诏待新辞，无为恋盆盎。
和郑相公寻宣上人不遇
杨巨源（唐代）

方寻莲境去，又值竹房空。几韵飘寒玉，馀清不在风。
留别江子之
晃冲之（宋代）

尽室飘零去上都，试於溱洧卜幽居。
不从刺史求彭泽，敢向君王乞镜湖。
平日甚豪今潦倒，少年最乐晚崎岖。
故人鼎贵甘相绝，另后君须寄一书。
梦王行父并寄薛素卿二首 其一
胡应麟（明代）

水殿云廊卧碧纱，长风吹梦入东华。高梧帝苑犹飞叶，丛菊仙台尽试花。

江上数峰湘女瑟，河边孤月汉臣槎。墙东是处新妆丽，莫恋青门旧种瓜。
诗三首 其三
刘季孙（宋代）

从来英杰自消磨，好笑人间事更多。艮上巽宫为进发，千车安稳渡银河。
中秋日泛湖杂诗 其九
邹浩（宋代）

灵隐山前独子知，清溪浑似颍川湄。何当把手东南去，却向山前话此时。
羽林行
孟郊（唐代）

朔雪寒断指，朔风劲裂冰。胡中射雕者，此日犹不能。

翩翩羽林儿，锦臂飞苍鹰。挥鞭快白马，走出黄河凌。
少室山韦炼师升仙歌
皇甫冉（唐代）

红霞紫气昼氲氲，绛节青幢迎少君。

忽从林下升天去，空使时人礼白云。
赠道者
唐求（唐代）

披霞戴鹿胎，岁月不能催。饭把琪花煮，衣将藕叶裁。

鹤从归日养，松是小时栽。往往樵人见，溪边洗药来。
席竟送客过图逸叟蔬圃观静涵逸叟弈复共问亭阅案头说铃日暮始归
讷尔朴（清代）

屐痕杖影乱斜阳，相送无心出短墙。散步井床苔径滑，观棋邻圃柳阴凉。

客伤旧事裁新句，我拟愁城筑酒乡。回首柴门分路处，满城雨气正微茫。
同曹晰庭过蔡桐川适园
沈清正（清代）

泛泛渔舟去，桃源路未赊。一双鸥立石，几点水流花。

麟脯何须擘，龙团信足夸。漫论沧海事，小憩蔡经家。
山行
张瑰（宋代）

远上寒山石径斜，寒山影里见人家。鸟啼深处舂灵药，马饮春泉踏浅沙。

日落远波惊宿雁，月临荒戍起啼鸦。烟霞淡泊无人到，只有绯桃万树花。
昭君
夏宗沂（清代）

千秋塞北传青冢，万壑归州有旧村。不是琵琶成远嫁，年年明镜老长门。
江头閒行送去客
陈杰（宋代）

正有寻梅约，今朝此见梅。
小停剡溪棹，更尽渭城杯。
人物良堪惜，山川会复来。
前村风雪夜，归意莫生埃。
游雁荡
李孝光（元代）

盘盘古荡倚苍穹，势压坤舆距海东。异境从真三岛外，群山呈技五云中。

玲珑胜插连星斗，杳渺神鳌戴华嵩。香雾千屏金沆瀣，煖霞万簇锦芙蓉。

峰亭玉女螺鬟亸，瀑泻冰帘雨气浓。怪底双鸾翔彩凤，崭然绝壁挂苍龙。

展旗轻飏神僧洞，天柱相高玉笋丛。偃盖紫芝当锦帐，挺标卓笔对天聪。

北瞻瑞鹿晴岚薄，西溯飞泉紫翠重。钜宦来观留好句，名才远访畅幽悰。

跻攀适带琴尊并，啸览纷陪杖履同。倦客岂知今再到，老僧能记昔相逢。

冰盘甘脆传林果，芳饤新柔荐晚菘。远社飞杯深缱绻，赞房对榻重从容。

晃衣枫锦飘阶叶，吹佩松涛度曲风。悟趣只知玄圃近，探幽拟与虎溪通。

挂巾五老窥灵穴，脱屐常云濯剑锋。涵日影摇临水塔，破烟声度隔林钟。

千年纪载文光烂，数日盘桓目力穷。镌石题诗状难尽，遍图胜概贮诗筒。
玉楼春 寄长真子
马钰（金朝）

清中悟彻祥中瑞。堪做风仙端的裔。广收白雪与黄芽，锻炼神丹烹鼎沸。

灵童营养如琼腻。通晓玄玄真仔细。明知天上二三年，暗换人间千万岁。
晚晴
谢逸（宋代）

轻云朝作雨，丽日晚开晴。岸草葱葱碧，溪流泯泯清。

沙汀眠白鹭，烟树啭黄莺。涉世心无竞，支颐眼暂明。
通直致政姚君
魏了翁（宋代）

一生官偪仄，几处狱平反。夜雨滴归思，凯风唳泪痕。

竟令驹入梦，莫尽桂销冤。点检慈恩旧，秋空几断魂。
简黎惟敬直阁兼怀梁柱臣中翰
文彭（明代）

抱病经旬独卧家，故人咫尺似天涯。愁添鬓改霜生镜，岁暮心惊雪作花。

白日看云飞桂海，青藜然火直金华。清宵只隔宫城月，怅望西南五色霞。
惠崇芦雁
元好问（金朝）

寒沙折苇静相依，故国春风早晚归。意外羁栖谁画得？羽毛单薄稻粱微。
华城西北雉堞最高崔相公首创楼台钱左丞继种…怅然成咏
白居易（唐代）

高居称君子，潇洒四无邻。丞相栋梁久，使君桃李新。

凝情看丽句，驻步想清尘。况是寒天客，楼空无主人。
题平原曾光远所藏先世墨竹
陈谟（明代）

灵妃娟娟湘楚濆，三三五五乘绿云。杂佩倚风疑有韵，舞衿如水自成文。

深林会待晋贤赏，蟠石今看蒋径分。春兰秋菊各天趣，未若此君高出群。
题使台后圃八首 其八 蒙斋
释德洪（宋代）

妙物杂而著，深藏一默中。诚为反身乐，蒙亦圣人功。

客至风生麈，吟馀月挂空。庄周称社栎，神拙意无穷。
乌夜啼·静院槐风绿涨
程垓（宋代）

静院槐风绿涨，小窗梅雨黄垂。欲看春事留连处，惟有夜寒知。魂梦长闲消午醉，扫花共坐风凉。归来窗北有胡床。兴在羲皇以上。
得寿仁寿俊二子中涂家书三首 其一
杨万里（宋代）

二子别我归，兼旬无消息。客有馈荔枝，盈篮风露色。

绛罗蹙宝髻，冰弹溅柘液。老夫非不馋，忍馋不忍吃。

急呼两健步，为我致渠侧。默数川陆程，几日当返役。

惟愁香味坏，色变那敢惜。十日两骑还，千里一纸墨。

把书五行下，废书双泪滴。不如未到时，当喜翻不怿。
松风亭四首 其四
曾几（宋代）

回环数株松，老干极落落。清风一披拂，竽籁自然作。

喧嚣世俗事，秖使人意恶。谁能洗耳来，相与憩寂寞。
景灵宫乐章 其三 皇帝降殿乾安之曲
周麟之（宋代）

我秩元祀，上推鸿源。展事有侐，祲威肃然。升墄既降，秉心益虔。

荷天之休，于千万年。
金缕曲 秋暮登雨花台
顾贞观（清代）

此恨君知否。问何年、香消南国，美人黄土。结绮新妆看未竟，莫美诸军飞渡。

待领略、倾城一顾。若使金瓯常怕缺，纵繁华、千载成虚负。

琼树曲，倩谁谱。

重来庚信哀难诉。是耶非、乌衣朱雀，旧时门户。如此江山刚换得，才子几篇词赋。

吊不尽、人间今古。试上雨花台上望，但寒烟衰草秋无数。

听嘹唳，雁行度。